Salsaludsod Dagiti Agbasbasa
Insurat ni apostol Pablo a ‘saan nga ipalubos’ ni Jehova a “masulisogkayo iti labes ti kabaelanyo nga itured.” (1 Cor. 10:13) Kayatna kadi a sawen nga ammuen a nasaksakbay ni Jehova dagiti kabaelantayo nga ibturan sa pilienna dagiti pakasubokantayo?
Adda kabsat a nagpakamatay ti anakna ket insaludsodna: ‘Inammo kadi a nasaksakbay ni Jehova a kabaelanmi ken baketko nga ibturan ti panagpakamatay ti anakmi? Napasamak kadi dayta gapu ta ammo ti Dios a maibturanmi?’ Adda kadi natibker a pangibatayan nga imanmaniobra ni Jehova dagiti pasamak iti biagtayo iti kasta a pamay-an?
No utobentayo a naan-anay ti sasao ni apostol Pablo iti 1 Corinto 10:13, mabigbigtayo nga awan ti ibaga ti Biblia a nasaksakbay nga ammuen ni Jehova dagiti kabaelantayo nga ibturan sa pilienna ti pakasubokantayo. Kitaentayo ti uppat a rason a mangsuporta iti dayta a konklusion.
Umuna, inikkannatayo ni Jehova iti wayawaya nga agpili. Kayatna nga agbiagtayo iti pamay-an a kayattayo. (Deut. 30:19, 20; Jos. 24:15) No pilientayo ti agbiag maitunos iti pagayatan ni Jehova, masiguradotayo nga iwanwannatayo. (Prov. 16:9) Ngem no pilientayo ti di umiso, sagabaentayo dagiti pagbanaganna. (Gal. 6:7) No pilien ni Jehova dagiti pakasuotantayo, saan kadi nga arigna kiskissayanna ti wayawayatayo nga agpili?
Maikadua, saannatayo a protektaran ni Jehova manipud iti “tiempo ken ti di mapakpakadaan a pasamak.” (Ecl. 9:11) Mabalin a mapasamak dagiti nakaro nga aksidente—a nalabit nasaem ti resultana—gapu ta addatayo iti di umiso a lugar iti di umiso a tiempo. Dinakamat ni Jesus ti pannakatay ti 18 a tattao a natupakan iti torre, ket imbagana a saan a pagayatan ti Dios dayta. (Luc. 13:1-5) Umiso kadi a panunoten nga ikeddeng ti Dios no siasino ti agbiag wenno matay kadagiti di mapakpakadaan a pasamak?
Maikatlo, karaman ti tunggal maysa kadatayo iti isyu ti kinatarnaw. Kinuestionaran ni Satanas ti motibo dagiti agdaydayaw ken Jehova, nga ibagbagana a saantayo nga agtalinaed a nasungdo ken Jehova no masuottayo. (Job 1:9-11; 2:4; Apoc. 12:10) No ilisinatayo ni Jehova kadagiti pakasuotan nga ipagarupna a ditay maibturan, saan ngata a patalgedan dayta ti karit ni Satanas nga agserserbitayo laeng iti Dios gapu iti pagimbagantayo?
Maikapat, saan a masapul nga ammuen a nasaksakbay ni Jehova ti amin a mapasamak kadatayo. Ti kapanunotan a pilien a nasaksakbay ti Dios dagiti pakasuotantayo ipakitana a masapul nga ammuenna ti amin maipapan iti masakbayantayo. Ngem saan nga isursuro ti Biblia dayta. Kabaelan ti Dios nga ammuen dagiti mapasamak iti masanguanan. (Isa. 46:10) Ngem ipakita ti Biblia a pilienna laeng ti ammuenna. (Gen. 18:20, 21; 22:12) Gapuna, balanse ti panangusar ti Dios iti pannakabalinna a mangammo iti masanguanan kas panagraemna iti wayawayatayo nga agpili. Saan kadi a kasta ti namnamaentayo iti Dios a kanayon a balanse ti panangipakitana kadagiti kualidadna ken mangipatpateg iti wayawayatayo?—Deut. 32:4; 2 Cor. 3:17.
Ania ngarud ti kayat a sawen ti imbaga ni Pablo a: “Ti Dios . . . saannanto nga ipalubos a masulisogkayo iti labes ti kabaelanyo nga itured”? Ibagbaga ditoy ni Pablo ti aramiden ni Jehova kabayatan ti pakasuotan, saan ket a sakbay dayta. * Ipasigurado ti sasao ti apostol a no agtalektayo ken Jehova, tulongannatayo aniaman ti pakasuotantayo. (Sal. 55:22) Naibatay dagiti makaliwliwa a sasao ni Pablo iti dua a nagpateg a kinapudno.
Umuna, dagiti pakasuotantayo ket “kadawyan kadagiti tattao.” Gagangay ngarud kadagiti tattao dagiti pakasubokantayo. Kabaelantayo nga ibturan dagita no la ket agpannuraytayo ken Jehova. (1 Ped. 5:8, 9) Iti konteksto ti 1 Corinto 10:13, dagiti suot a nakaipasanguan dagiti Israelita iti let-ang ti tuktukoyen ni Pablo. (1 Cor. 10:6-11) Awan kadagidiay a pakasuotan ti saan a maibturan dagiti tattao wenno uray dagiti matalek nga Israelita. Namimpat nga imbaga ni Pablo a “sumagmamano kadakuada” ti nagsukir. Nakalkaldaang ta nasulisog ti dadduma nga Israelita ta saanda a nagpannuray iti Dios.
Maikadua, “ti Dios matalek.” Ipakita ti pannakilangen ti Dios iti ilina a nasungdo ti ayatna kadagidiay “agayat kenkuana” ken kadagidiay “mangsalimetmet iti bilbilinna.” (Deut. 7:9) Paneknekan met dayta a kanayon a tungpalen ti Dios dagiti karina. (Jos. 23:14) Gapu kadagiti ebidensia ti kinamatalekna, masigurado dagidiay mangay-ayat ken agtultulnog kenkuana a tungpalenna dagitoy dua a karina no masuotda: (1) Saanna nga ipalubos a masulisogda iti dida kabaelan nga ibturan, ken (2) ‘mangaramidto iti dalan a pagruaranda.’
Kasano a mangaramid ni Jehova iti dalan a pagruaran dagidiay agpampannuray kenkuana no masuotda? Siempre, no kayatna, nalaka laeng nga ikkatenna ti pakasuotan. Ngem panunotem ti imbaga ni Pablo: “[Ni Jehova] aramidennanto met ti dalan a pagruaran tapno mabalinanyo nga ibturan dayta.” Ngarud, masansan a mangaramid iti “dalan a pagruaran” babaen iti panangipaayna iti kasapulantayo tapno maibturantayo dagiti pakasuotan. Kitaentayo ti dadduma a pamay-an no kasano a mangaramid ni Jehova iti dalan a pagruarantayo:
‘Liwliwaennatayo iti amin a rigattayo.’ (2 Cor. 1:3, 4) Bang-aran ni Jehova ti rikna, puso, ken panunottayo babaen iti Saona, ti nasantuan nga espirituna, ken ti naespirituan a taraon nga ipapaay ti matalek nga adipen.—Mat. 24:45; Juan 14:16; Roma 15:4.
Mabalin nga iwanwannatayo babaen iti nasantuan nga espiritu. (Juan 14:26) No masuottayo, makatulong ti nasantuan nga espiritu tapno malagiptayo dagiti salaysay ken prinsipio iti Biblia ket makaaramidtayo iti umiso a desision.
Mabalin nga usarenna dagiti anghelna a tumulong kadatayo.—Heb. 1:14.
Mabalin a tulongannatayo babaen kadagiti kakabsat ta “makapabileg a tulong” dagiti sao ken aramidda.—Col. 4:11.
Ania ngarud ti konklusiontayo iti imbaga ni Pablo iti 1 Corinto 10:13? Saan a pilien ni Jehova dagiti ipalubosna a pakasuotantayo. Ngem no masuottayo, daytoy ti masiguradotayo: Di pulos ipalubos ni Jehova a masuboktayo iti labes ti kabaelantayo nga ibturan no naan-anay nga agtalektayo kenkuana; kanayon a mangaramid iti dalan a pagruaran tapno makapagibturtayo. Talaga a makaliwliwa dayta!
^ par. 2 Ti Griego a sao a naipatarus a “sulisog” mabalin a kaipapananna ti “pannubok, pakasuotan.”
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn